Document ID: /roh_data/filtered/fineweb-2-filterrobots_roh.jsonl.gz/30911

Ina convivenza buna e che funcziuna en la scola è la basa d’ina atmosfera d’emprender empernaivla. Quella pon ins mo cuntanscher, sche tuts sa tegnan vi da las reglas definidas da la scola.
La basa per in manaschi da scola regulà è d’ina vart l’urden da scola che sa basa sin la lescha da scola e da l’autra vart l’urden disciplinar che regulescha en detagl las prescripziuns surordinadas. L’urden da chasa cumplettescha las reglas da la convivenza. La direcziun strategica da la scola è suttamessa al cussegl da scola. Per la part operativa ed administrativa è la direcziun da la scola responsabla. Tar quai tutgan las fatschentas quotidianas, l’administraziun, la planisaziun dals proxims onns da scola e bler auter. Dasper l’instrucziun è la scola era responsabla per las structuras dal di ed il transport. Quel è reglà uschia ch’ils uffants da Mulin vegnan a scola cun l’auto da posta u cun velo. Tut ils auters uffants vegnan a pe u cun velo. Per il viadi cun la posta survegnan ils uffants in abunament ch’è valaivel l’entir onn e da tut las uras sin il traject definì. L’abunament ston ils uffants adina avair cun els.La via da scola è en il champ da responsabladad dals geniturs.
Ils basegns per purschidas d’accumpagnament en la vischnanca da Trin vegnan evaluads ed adattads mintg’onn. La purschida per la structura dal di e la maisa da mezdi da la scola da Trin vegnan organisads e tgirads d’ina persuna privata e dal Project en favur dal guaud da muntogna.
Cun las structuras dal di èn cuvrids ils temps d’accumpagnament durant l’emna da lavur. Tenor lescha èn las vischnancas obligadas da garantir ina purschida d’accumpagnament, sche almain otg uffants èn s’annunziads per ina purschida tranter las 07:30 enfin las 18:00.
Mintg’onn vegn il basegn per questa purschida da structuras dal di en la vischnanca da Trin evaluà da nov. L’avantmezdi ed il suentermezdi vegn l’accumpagnament purschì durant il temp da scola ed il temp da recepziun da la scola e da la scoletta. La fin da l’onn pon ils geniturs plinavant annunziar lur uffants per la maisa da mezdi dal proxim onn da scola. Questa annunzia è lianta. Ulteriurs basegns da tgira davart la maisa da mezdi cuvra Gabi Sac sin basa privata. Sche l’instrucziun n’ha betg lieu, organisescha la direcziun da la scola l’accumpagnament ensemen cun las persunas responsablas.
CONTACT
Scola da TrinChristian ErniVia Principala 767014 Trin
<email-pii> 418 21 72 (direcziun da la scola)
IMPRESSUMPROTECZIUN DA DATAS